Roli i qytetit të Nju Jorkut në sistemin e skllavërisë në SHBA
Një ekspozitë e re hedh dritë mbi kontradiktën që paraqiste lidhja e Nju Jorkut me skllavërinë
Në vitin 1990 zbulimi i një varreze afrikane në pjesën e poshtme të lagjes Manhatan të Nju Jorkut bëri të fillohen kërkime të reja mbi skllavërinë në këtë qytet. Si rezultat, u organizua ekspozita “Nju Jorku i Ndarë: Skllavëria dhe Lufta Civile” një serial një vjeçar mbi skllavërinë në Shoqatën Historike të Nju Jorkut, e cila dokumenton zhvillimet nga viti 1815 deri në përfundim të Luftës Civile amerikane në vitin 1865. Historiani James Horton thotë se rëndësia e skllevërve për ekonominë e shteteve veriore dhe atyre jugore shpesh nuk merr rëndësinë e duhur. Dengjet e pambukut që varen nga tavani i ekspozitës i ndihmojnë vizitorët të imagjinojnë rëndësinë e këtij produkti. Pjesa më e madhe e dërgesave të pambukut amerikan për në Evropë kalonte nga Nju Jorku dhe tregtarët e këtij qyteti fitonin 38 cent për çdo dollar të nxjerrë nga shitja e pambukut. Historiani Horton thotë se dokumentat dhe objektet e asaj periudhe, të prezantuara në ekspozitë tregojnë identitetin e dyfishtë të Nju Jorkut si qendër e lëvizjes kundër skllavërisë dhe njëkohësisht si përkrahës financiar i skllavërisë si rrjedhojë e lidhjeve tregtare me shtetet jugore që lejonin skllavërinë. Ekspozita i njeh vizitorët me faktin se thuajse në çdo zgjedhje presidenciale nga viti 1832 deri në 1868, nju-jorkezët votonin në shumicë dërrmuese për demokratët, të cilët ishin pro-skllavërisë. Presidentja e Shoqatës Historike Louise Mirrer thotë se ekspozita thyen imazhin për Nju Jorkun si një qytet liberal. Tensionet ndërmjet tregtisë dhe ndërgjegjes në Nju Jork rrëfehen ndërmjet dokumentave historike, ekspozitave dhe pjesëve teatrale që pasqyrojnë të dyja anët e debatit mbi skllavërinë. Megjithëse ka kaluar thuajse një shekull e gjysmë që nga Lufta Civile Amerikane, çështja e skllavërisë mbetet një temë e rëndësishme në Shtetet e Bashkuara dhe synimi i ekspozitës është të hedhë dritë në një prej periudhave më tragjike të historisë amerikane. //ze//